**АПЕЛ ИЗВРШНОГ ОДБОРА СРПСКОГ ЛЕКАРСКОГ ДРУШТВА**

**16. ЈАНУАР 2023.**

Поштовани грађани,

Драги родитељи,

Због драстичног пада примене ММР вакцине последњих година, Србија се налази на прагу епидемије морбила, мумпса и рубеоле! Реч је о високо заразним и веома озбиљним вирусним инфекцијама од којих, сем вакцинације, нема другог начина заштите. Морбили узрокују тешке облике пнеумоније и менингоенцефалитиса, које се, нажалост, неретко завршавају и фатално. Поред тога, вирус морбила обара одбрамбене снаге организма и на тај начин доводи до реактивације латентних (прикривених) инфекција и бактеријских суперинфекција. Ова болест угрожава све старосне групације, а посебно децу у првих седам година. Вирус мумпса (паротитиса) такође узрокује инфекције централног нервног система и панкреатитис, а уколико се деси код дечака у пубертету и стерилитет, док рубеола током трудноће доводи до тешких оштећења плода.

Узрок одустајања од примене ММР вакцине је неосновани страх од аутизма као резултат некомпетентних, лажних, неодговорних па и недобронамерних информација којима су изложени родитељи. Иако је то карактеристика и лоша страна демократског друштва, мислимо да би сви, било групе или појединци, који заступају и пропагирају такве дезинформације са несагледивим последицама, морали сносити сразмерно тежини недела и адекватну одговорност. У складу с тим, желимо да истакнемо да, поред ефикасне заштите од наведених инфекција, ММР вакцина нема никакве повезаности са аутизмом. Ове чињенице су егзактно и неспорно научно доказане. Отуда молимо родитеље који нису заштитили своју децу ММР вакцином да то без оклевања и што пре учине.

Извршни одбор Српског лекарског друштва